Luis Olivé/La serpa
Artorn a la Tàula

La serp 
L’HAI vistla da masnà, la serp oslera,
coacià a l’avàit contra le rèis d’na pianta.
Sle rame an fior un bel re cit a canta   
e ‘l cant jë stissa an sl’onda ‘d na bialera.

Ma j’è na testa con j’euj verd ch’a svanta
su la cadansa dla canson legera:
e tra j’erbe sarvaje dla bruera 
la bissa a sghija pian randa a la pianta.

Tut a l’è pase ant l’ora dël mesdì.
Ma ‘nt ël calor ch’a cësis quasi e a sfiama
un sube tramolant a smia ch’a ciama:

e ‘l re cit a cor giù da rama an rama,                          
a sàuta ‘nt ël gramon tut degordì…                               
Peui: doe piume e un po’ ‘d sangh tacà a në spi.                                                                                                                                                      

1930

Leteratura piemontèisa
Poesìa
Luis Olivé